***ΠΡΟΣΦΟΡΑ-ΣΗΜΑΣΙΑ-ΑΞΙΑ ΔΙΑΛΟΓΟΥ:***

1. Με το διάλογο έχουμε αντιπαράθεση απόψεων (λόγος-αντίλογος) με αποτέλεσμα να τίθενται προβληματισμοί, να κυλάει δημιουργικά και παραγωγικά η ροή της σκέψης, να διευρύνεται ο πνευματικός ορίζοντας των ανθρώπων, να αναπτύσσεται η κρίση, η πρωτοβουλία, η υπευθυνότητα και να διευκολύνεται η ανταλλαγή και η διάδοση ιδεών και πνευματικών αξιών. Με την προβολή πολλών και διαφορετικών απόψεων πάνω σ’ ένα θέμα ο διάλογος δημιουργεί άτομα σκεπτόμενα, με πνευματική ωριμότητα, βαθύ προβληματισμό και κριτική ικανότητα.
2. Με το διάλογο και την τεκμηριωμένη αντιπαράθεση αμβλύνονται οι κάθε είδους διαφορές, συγκλίνουν οι αντιθέσεις, αίρονται οι παρεξηγήσεις, εκλείπει ο φανατισμός και ο δογματισμός.
3. Με το διάλογο επικρατεί πνεύμα αλληλοκατανόησης και συνεργασίας, απαραίτητο για κάθε κοινωνική ομάδα και έτσι αναπτύσσεται η κοινωνική συνείδηση και οι διαπροσωπικές σκέψεις.
4. Πιο ειδικά:

* + ***Στον πολιτικό χώρο***: είναι η βάση για τη στήριξη και ανάπτυξη του δημοκρατικού πολιτεύματος. Ένα δημοκρατικό πολίτευμα έχει ανάγκη από τις απόψεις όλων, από τη συμμετοχή όλων και όχι από την επιβολή της γνώμης του ενός. Διάλογος σημαίνει συμμετοχή, που είναι απαραίτητη προϋπόθεση για τη λειτουργία της δημοκρατίας.
  + ***Στις διακρατικές σχέσεις***: ο διάλογος είναι ο μόνος τρόπος να αντιμετωπιστούν με επιτυχία πολλά και κρίσιμα προβλήματα που αντιμετωπίζει η παγκόσμια κοινότητα και να δοθούν λύσεις ειρηνικές.
  + ***Στον καθημερινό κοινωνικό μας περίγυρο(οικογένεια, σχολείο, χώρος εργασίας, καθημερινές συναναστροφές):*** η οικογένεια δεν μπορεί να αποτελέσει χώρο σωστής ανατροφής και ήρεμης συμβίωσης των μελών της, αν οι σχέσεις τους σε στηρίζονται στην αλληλοκατανόηση και το διάλογο. Το σχολείο πρέπει να υιοθετεί το διάλογο ως μέσο διδασκαλίας. Στο χώρο εργασίας για να υπάρξει παραγωγικότητα, δημιουργικότητα και πνεύμα συνεργασίας είναι απαραίτητη η ανταλλαγή απόψεων σε θέματα και προβλήματα της δουλειάς. Το ίδιο ισχύει και για τις καθημερινές μας συναναστροφές. Με το διάλογο αποφεύγεται η ψυχρή σχέση και για να υπάρξουν στενές και φιλικές σχέσεις που θα στηρίζονται στην αμοιβαία κατανόηση και συνεννόηση απαραίτητος είναι ο διάλογος· φιλία χωρίς ουσιαστικό διάλογο δεν μπορεί να υπάρξει.
  + ***Στον επιστημονικό, πνευματικό χώρο, στην τέχνη, στην ηθική:*** με το διάλογο επιτυγχάνεται η αφύπνιση του ανθρώπινου πνεύματος και η κινητοποίηση των πνευματικών του δυνάμεων. Ο διάλογος βοηθάει στην επιστημονική εμβάθυνση, στη σωστή αλληλοενημέρωση, στη δημιουργική αντιπαράθεση θέσεων και απόψεων μεταξύ των επιστημόνων. Στην τέχνη παίζει καθοριστικό ρόλο, αφού αποτελεί την κινητήρια δύναμη της κριτικής. Από ηθικής πλευράς, ο διάλογος κάνει τα άτομα αλλά και τα κράτη πιο ανεκτικά, πειθαρχικά, ευγενικά, ειρηνικά, φιλικά, υπομονετικά, δημοκρατικά. Με το διάλογο λοιπόν το άτομο αποκτά κριτική ικανότητα, πνευματική ωριμότητα και κοινωνική συνείδηση.

***ΑΡΧΕΣ / ΠΡΟΫΠΟΘΕΣΕΙΣ ΕΝΟΣ ΓΟΝΙΜΟΥ ΔΙΑΛΟΓΟΥ:***

Απαιτείται συνεχής χρήση και εθισμός στο διάλογο από τα πρώτα χρόνια της ζωής του ανθρώπου με αποτέλεσμα να γίνει τρόπος ζωής. Μεγάλο ρόλο παίζει η στάση – το ήθος των συνομιλητών. Δηλαδή πρέπει να υπάρχουν σ’ αυτούς τα εξής χαρακτηριστικά: αμοιβαία κατανόηση, ανιδιοτέλεια, διαλλακτικότητα, έλλειψη εγωισμού, απουσία φανατισμού και δογματισμού, παραδοχή εσφαλμένης αντίληψης, καλόπιστη διάθεση και όχι στείρα αρνητική στάση, σεβασμός στην κάθε γνώμη που κατατίθεται. Δεν πρέπει να υπάρχουν οξύτητες και διαξιφισμοί, αφού η οξύτατη αντιπαράθεση απόψεων δεν μπορεί να έχει θετικά αποτελέσματα, αλλά διάθεση για αλληλοκατανόηση, μείωση της βίας, της επιθετικότητας, του αυταρχισμού, γκρέμισμα της αυθεντίας και των προκαταλήψεων, επιθυμία για αναζήτηση της αλήθειας. Επίσης μεγάλο ρόλο παίζουν και τα προσόντα-ικανότητες των συνομιλητών, δηλαδή ο πνευματικός εξοπλισμός τους (πνευματική και ψυχική ωριμότητα), η μελέτη και γνώση των ζητημάτων για τα οποία συνδιαλέγονται. Πάντα πρέπει να υπάρχει τεκμηρίωση των απόψεων που ακούγονται με σοβαρά επιχειρήματα (ο λόγος πρέπει να έχει ουσία και σαφήνεια, όχι στο βερμπαλισμό, δηλαδή στη φλυαρία) γιατί μόνο έτσι μπορεί να επιτευχθεί η κριτική της κάθε γνώμης και τελικά η αποδοχή ή απόρριψή της. Η βασική προϋπόθεση για να είναι γόνιμος και εποικοδομητικός ο διάλογος είναι η ελευθερία έκφρασης και η λειτουργία των δημοκρατικών θεσμών, η ύπαρξη δηλαδή δημοκρατικού κλίματος.

**Αίτια απουσίας του γόνιμου διαλόγου**

Παρά την ιδιαίτερη αξία που έχει ο διάλογος στις διαπροσωπικές σχέσεις των ανθρώπων, αλλά και στην πολιτική πραγματικότητα του τόπου, η σύγχρονη εμπειρία δείχνει πως οι άνθρωποι ελάχιστα κατορθώνουν να επωφεληθούν από αυτόν, αφού στην πράξη καταφεύγουν είτε σε παράλληλους εριστικούς μονολόγους είτε σε επιφανειακές συζητήσεις. Φαινόμενο εξαιρετικά ανησυχητικό που οφείλεται σε μεγάλο βαθμό στον έντονο εγωκεντρισμό των σύγχρονων ανθρώπων, για τους οποίους η επιβολή της προσωπικής άποψης, αλλά και η εξυπηρέτηση ίδιων συμφερόντων αποτελούν κυρίαρχες επιδιώξεις.

– **Ο έντονος ανταγωνισμός τόσο σε επίπεδο ατόμων, όσο και σε πολιτικό επίπεδο**, ωθεί στην αποζήτηση της προσωπικής επικράτησης και όχι στην εύρεση της αλήθειας και της κοινά επωφελούς επιλογής.

**Το κλίμα του ανταγωνισμού γίνεται, μάλιστα, εμφανές και σε διακρατικό επίπεδο**, όπου αντί να διαπιστώνουμε καταφυγή στο διάλογο, παρατηρούμε την επιλογή της βίας, του εκφοβισμού και των απειλών, με σαφή πρόθεση την επικράτηση του ισχυρότερου.

– **Είναι, άλλωστε, έντονη η επικράτηση του φανατισμού και του δογματισμού στην εποχή μας**· σύμπτωμα κι αυτό, σε ό,τι αφορά τους πολίτες, της οικονομικής κρίσης και της ανάγκης να αισθανθούν ασφαλείς επιστρέφοντας με εμμονή σε απόψεις, αντιλήψεις και πιστεύω προγενέστερων εποχών.

– **Στις μέρες μας, βέβαια, δεν έχει καταστεί ακόμη εφικτό να αποτελέσει ο διάλογος επαρκές βίωμα των νέων**, καθώς στο πλαίσιο της εκπαίδευσης, οι επικρατούσες συνθήκες -πλήθος μαθητών ανά τμήμα, πίεση για την ολοκλήρωση της ύλης, απουσία εκπαιδευτικού προσωπικού-, οδηγούν την εκπαιδευτική διαδικασία περισσότερο σ’ έναν δασκαλικό μονόλογο, παρά σ’ έναν ουσιαστικό και δημοκρατικό διάλογο με τους μαθητές.

Αντιστοίχως, στο πλαίσιο της οικογένειας, οι πιεστικές επαγγελματικές υποχρεώσεις των γονιών λόγω της ανάγκης διασφάλισης πολύτιμων οικονομικών πόρων, αλλά και το φορτωμένο πρόγραμμα των μαθητών -σχολείο, φροντιστήριο, ξένες γλώσσες-, δεν αφήνουν πολλά περιθώρια για την πραγμάτωση γόνιμου διαλόγου.

**Επιμέλεια: Τσακιρέλη ‘Αννα**